Președintele PLUS, Dacian Cioloș, a declarat, duminică, la Satu Mare, unde s-a aflat alături de candidații Alianței 2020 USR PLUS la alegerile europarlamentare pentru a strânge semnături, că urmează să se întâlnească cu președintele Klaus Iohannis pentru a discuta despre referendumul pe justiție, care ar putea avea loc în aceeași zi cu scrutinul din 26 mai.

„Urmează să discutăm inclusiv cu domnul președinte, să vedem care sunt intențiile și care e, din punct de vedere juridic, constituțional, formula cea mai bună. Știți că noi am susținut un proiect de modificare a Constituției prin care să se stabilească faptul că cei care au fost condamnați penal, până n-au trecut de perioada aceea de recuperare, nu pot să ocupe funcții publice. Cred că despre asta e vorba, în primul rând: statul român trebuie să fie condus de oameni cinstiți, în primul rând, de oameni onești.

Nu vorbim despre altceva, nu discutăm de ce fel de viziune de dezvoltare economică sau socială am avea, dar pur și simplu dacă resursele statului ar fi administrate de oameni onești, care nu sunt puși acolo să fure și oameni care sunt puși pe anumite posturi să ia decizii în folosul cetățeanului, pentru că știu despre ce vorbesc și îmi cunosc meseria. Cred că despre asta ar fi vorba, să fie foarte clar că justiția trebuie să îi apere pe oamenii cinstiți. E un lucru firesc ăsta într-o țară normală, dar la noi se pare că nu e firesc, trebuie un referendum“, a declarat Dacian Cioloș.

Dacian Cioloș a precizat că Alianța USR- PLUS a strâns aproape 500.000 de semnături de susținere. „Continuăm, totuși, campania nu doar ca să avem un număr cât mai mare de semnături, dar această campanie e și o ocazie de a interacționa cu oamenii și noi chiar am adunat aceste semnături. Deci cele aproape 500.000 sunt semnături adunate în stradă, după discuții cu oamenii, nu după ordine și dispoziții date șefilor de instituții de stat să adune obligatoriu semnături. Și e un test foarte bun pentru noi înainte de campania electorală, e o ocazie să constatăm cu câtă disperare oamenii așteaptă o schimbare și noi venim să oferim o alternativă. Satu Mare e o zonă foarte dinamică, și pentru USR, și pentru PLUS, și am venit să îi susținem pe colegii noștri care au fost foarte prezenți în această perioadă.

Oamenii pe care i-am întâlnit își doresc, în primul rând, o schimbare. Asta în mod clar. Așteaptă cu prima ocazie să spună celor de la PSD și ALDE că vremea lor a trecut și că e nevoie de o alternativă politică, care să ofere României o viziune foarte clară. Obiectivul nostru este să ajungem în 2020, și mai repede dacă se poate, să oferim o majoritate politică nouă în Parlament și un guvern nou.

Ce vom face noi în Parlamentul European are legătură cu programul de guvernare pe care îl pregătim, cu fondurile europene, pe care PSD nu e capabil să le folosească, sau nu vrea să le folosească, pentru că de acolo nu se poate fura așa ușor, legislația europeană care se aplică și în România – 70% din legislația care se aplică în România e elaborată în Parlamentul European. Pentru toate lucrurile astea oamenii vor să știe ce se întâmplă acolo. Obiectivul nostru va fi nu doar de a-i reprezenta pe români acolo, profesionist, dar și de a explica ceea ce vom face acolo și ăsta e motivul pentru care noi am decis să ne organizăm în așa fel încât fiecare europarlamentar de la Alianța 2020 USR PLUS să deschidă două birouri parlamentare în țară tocmai ca să fim în contact cu oamenii”, a explicat liderul PLUS.

Dacian Cioloș a subliniat faptul că mesajul Alianței USR PLUS către tineri este următorul: „Ceea ce facem facem pentru ei și împreună cu ei. Avem pe listă oameni competenți, care știu ce au de făcut acolo și oameni care pot să înțeleagă realitățile de aici și să le reprezinte în Parlamentul European și, în general, în Europa”.

Liderul PLUS a ținut să puncteze faptul că tinerii de astăzi sunt români europeni, care nu pot fi întorși din drum, așa cum vor cei din PSD.

Pe de altă parte, liderul PLUS a catalogat drept „aproape o crimă politică“ nefolosirea fondurilor europene pentru construirea spitalelor regionale, precizând că în 2016, când se afla la conducerea Guvernului tehnocrat, a lăsat „totul servit pe tavă”.

„Să nu foloseşti fonduri europene ca să demarezi spitalele regionale mi se pare aproape o crimă politică. Mai ales că au avut totul servit pe tavă. Am obţinut în 2016 inclusiv fonduri, subvenţii pentru a finanţa studiile de fezabilitate, un milion şi ceva de euro să poată fi finanţate studiile de fezabilitate pentru spitalele regionale şi în continuare suntem în acelaşi stadiu şi cu spitalele regionale, şi cu autostrăzile, şi cu alte proiecte de infrastructură“, a spus Dacian Cioloș, adăugând faptul că „pentru o internare într-un spital de stat, din păcate, trebuie să fii foarte atent acolo unde te duci, pentru că avem mari probleme în ceea ce priveşte infrastructura spitalicească“.